Nuuskommentaar: Meet en pas | Maroela Media
Begrotings, insluitende mediumtermyn-begrotings, is meer as net die berekening van inkomstes en hoe die aanwending van uitgawes hanteer gaan word. Dit moet ook gebruik word om ekonomiese groei te stimuleer, en die ekonomie op die regte plekke te laat groei om as doeltreffende enjinkamer vir die hele ekonomie te dien.
Die Griekse tragedie kan naamlik maklik na die ander sogenaamde Piggs-lande oorspoel, en Frankryk het ook reeds van die simptome onder lede. Japan se ekonomie is na die Maart-aardbewing en tsunami onder druk, en die premierskap het die karakter van 'n roldeur aangeneem. Gelukkig lyk dit of Japan nou raakgevat het. Een van die simptome van die ongewone ekonomiese klimaat is dat die goudprys nou al weke lank hoër as die platinumprys is. In die begin van Oktober was goud byna-byna $200 per fyn ons hoër as platinum, en al het dit sedertdien vernou is die prysverskil nog meer as $100 per fyn ons. Toe goud in 1990 op die platinumprys begin inhaal het, het die wêreld op 'n resessie afgestuur. Nou is daar volgens baie Amerikaanse ekonome sprake van 'n sogenaamde "double dip"-resessie.
Gordel intrek-boodskappe behoort immers meer op die eietydse Mandaryne betrekking te hê as op die armes. Iemand wat niks het nie, se gordel-intrekkery beteken immers niks nie, behalwe miskien die koste van nog 'n armlastige begrafnis en nog wesies wat die verantwoordelikheid van die staat word. En Malema en kie moet kennis neem dat die grypgedagtes op die produktiewe sektor in meer as een opsig neerkom op die slag van die gans wat die goue eiers lê. 'n Sterk, groeiende privaat sektor waar entrepreneurskap beloon word laat die ekonomie groei, dit skep werksgeleenthede en uiteindelik vul dit die staatskoffers.